
PARLAMENTUL ROMÂNIEI

CAMERA DEPUTAŢILOR

Comisia pentru tehnologia informaţiei şi comunicaţiilor

Nr.4c-19/118/02.11.2020
PLx nr.581/2020
AVIZ
asupra proiectului de Lege pentru aprobarea Ordonanței de urgență a Guvernului nr.144/2020 privind unele măsuri pentru alocarea de fonduri externe nerambursabile necesare desfășurării în condiții de prevenție a activităților didactice aferente anului școlar 2020/2021 în contextul riscului de infecție cu coronavirus SARS-CoV-2

În conformitate cu prevederile art.94 și 115 alin.(3) din Regulamentul Camerei Deputaților, Biroul permanent a trimis, Comisiei pentru tehnologia informației şi comunicațiilor, spre dezbatere și avizare, în procedură de urgență, proiectul de Lege pentru adoptarea Ordonanței de urgență a Guvernului nr.144/2020 privind unele măsuri pentru alocarea de fonduri externe nerambursabile necesare desfășurării în condiții de prevenție a activităților didactice aferente anului școlar 2020/2021 în contextul riscului de infecție cu coronavirus SARS-CoV-2 (PLx nr.581/2020).

Consiliul Legislativ a avizat favorabil proiectul de ordonanță de urgență, conform avizului nr.849/24.08.2020.

Senatul a adoptat proiectul de lege în ședința din 21.09.2020.
Proiectul de lege are ca obiect reglementarea unor măsuri de sprijin, decontate din fonduri externe nerambursabile alocate în cadrul Programului Operațional Competitivitate și a Programului Operațional Infrastructură Mare, pentru desfășurarea în bune condiții a activităților didactice aferente anului școlar 2020/2021, necesare în cadrul procesului educațional atât pentru elevi și studenți cât și pentru cadrele didactice, în contextul pandemiei cauzată de virusul SARS-Cov-2 – și are ca scop evitarea unei creșteri rapide a infecției cu virusul SARS-Cov-2, dar și crearea condițiilor adecvate desfășurării activităților didactice, în acest context, prin achiziționarea de echipamente/dispozitive electronice mobile, în principal de tipul tabletelor pentru uz școlar, necesare desfășurării activității didactice în mediul online, precum și achiziționarea de echipamente de protecție medicală, dezinfectanți și containere mobile sanitare.

Prin conținutul său normativ, proiectul de lege face parte din categoria legilor ordinare, iar în aplicarea prevederilor art.75 alin.(1) din Constituția României, Camera Deputaților este Cameră decizională.

Potrivit prevederilor art.61 din Regulamentul Camerei Deputaţilor, republicat, membrii Comisiei pentru tehnologia informaţiei şi comunicaţiilor au dezbătut proiectul de lege şi au hotărât, cu unanimitate de voturi (10 voturi pentru) a membrilor prezenţi, avizarea favorabilă a acestuia. 

